**Range Rover** je veľký luxusný automobil typu SUV s pohonom 4×4, vyrábaný od roku 1970 Britskou automobilkou Land Rover. Vyrába sa v 5-dverovej verzií s výnimkou prvej generácie, ktorá bola dostupná aj v 3-dverovom prevedení. Range Rover predstavuje najprestížnejší model automobilky. Od roku 2012 je na trhu štvrtá generácia s kódovým označením L405. Okrem klasickej verzie sa Range Rover od tretej generácie vyrába aj vo verzií Range Rover Sport a od roku 2011 je vyrábaný aj "zmenšený model" Range Rover Evoque, ktorý však zo základného Range Roveru technicky nevychádza.

Tretia generácia – L322 (2002 – 2012)
-------------------------------------

**Range Rover L322** je tretia generácia Range Roveru, vyrábaná Britskou automobilkou Land Rover, ktorá v dobe vývoja tohto auta spadala do koncernu BMW, takže táto generácia Range Roveru zdieľa viaceré komponenty a systémy s autami značky BMW, najmä BMW rad 7 (E38). L322 bol na trh uvedený v roku 2002 a výroba skončila v roku 2012, kedy bol nahradený štvrtou generáciou s označením L405.

### Motory

Tretia generácia Range Roveru využívala viacero motorov od viacerých výrobcov, pretože v dobe vývoja patril Land Rover pod BMW a v dobe predaja bol vlastníkom Land Roveru Ford, taktiež zdieľa motory so sesterskou automobilkou Jaguar.

Interiér

| Motor | Parametre motora | Roky výroby | Výkon pri otáčkach/min. | Točivý moment | 0 – 100 km/h |
| --- | --- | --- | --- | --- | --- |
| BMW M62 | V8 4 398 cm3 (benzín) | 2002 – 2005 | 290 PS (213 kW) pri 5400 | 440 Nm pri 3600 | 9.2 s |
| BMW M57 | R6 2 926 cm3 (nafta) | 2002 – 2005 | 177 PS (130 kW) pri 4000 | 390 Nm pri 2000 | 10,1 s |
| Jaguar AJ-V8 | V8 4 197 cm3 (benzín) | 2005 – 2009 | 400 PS (294 kW) pri 5750 | 560 Nm pri 3500 | 7,5 s |
| Jaguar AJ-V8 | V8 4 394 cm3 (benzín) | 2005 – 2009 | 306 PS (225 kW) pri 5750 | 440 Nm pri 4000 | 8,6 s |
| Ford AJD-V8 | V8 3 628 cm3 (nafta) | 2006 – 2010 | 272 PS (200 kW) pri 4000 | 640 Nm pri 2000 | 9,2 s |
| Jaguar AJ-V8 | V8 4 999 cm3 (benzín) | 2009 – 2012 | 375 PS (276 kW) pri 6500 | 375 Nm pri 3500 | 8,7 s |
| Jaguar AJ-V8 | V8 4 999 cm3 (benzín) | 2009 – 2012 | 510 PS (375 kW) pri 6000 | 625 Nm pri 2000 | 6,2 s |
| Ford AJD-V8 | V8 4 367 cm3 (nafta) | 2010 – 2012 | 313 PS (230 kW) pri 4000 | 700 Nm pri 1500 | 8,6 s |

### Facelifty

Faceliftovaná verzia
V roku 2005 prišla prvá väčšia aktualizácia modelu. Hlavná novinka bol motor Jaguar V8 4.2 L s výkonom 400 koní (298 kW). Zovňajšok Range Roveru bol vynovený o rok neskôr. Okrem zmien na exteriéri nahradil motor BMW V8 pôvodnú jednotku Ford. Pribudla aj nepreplňovaná verzia motoru Jaguar V8 s výkonom 306 koní (225 kW). Nahradený bol aj pôvodný naftový radový šesťvalec od BMW novou V8-ičkou od Fordu. K autu sa od roku 2006 dodávala aj špeciálna off-road navigácia, nový audio systém, dotykový displej, nová stredová konzola a zabudovaný telefón, vyvinutý spolu s Nokiou. V roku 2007 prešlo auto opäť menšími zmenami v interiéri a pribudol nový systém Terrain Response, elektronická ručná brzda a vylepšený systém pohonu všetkých kolies. Pre rôzne trhy bola individuálne aktualizovaná aj ponuka motorov, keďže na niektoré trhy sa stále Range Rover dodával so „starými" motormi. Pre modelový rok 2010 Range Rover dostal novú mriežku chladiča, viac-kamerový systém, obrysové LED svetlá a nový motor. V interiéri pribudli niektoré prvky z aut Jaguar, ako napríklad digitálny združený panel a podobne, čo umožnilo vodičovi nakonfigurovať si obrazovky v aute podľa potreby. Modelový rok 2011 má menšie zmeny exteriéru, ale hlavné zmeny sa udiali v interiéri. K dispozícií boli nové sedadlá, obloženia, čalúnenia, farby a nové opierky hlavy. Verzia Autobiography dostala aj novú mriežku chladiča. Okrem toho bol aktualizovaný pohon 4×4, k ponuke bol pridaný nová motor TDV8 4.4 L a dostupná bola 8-stupňová automatická prevodovka ZF 8HP.

### Range Rover Sport (2005 – 2012)

*Range Rover Sport* je športová verzia základného modelu Range Roveru L322. Prvá generácia Range Rover Sport bola vyrábaná od roku 2005 do roku 2012. V roku 2013 ju nahradila druhá generácia Range Rover Sport vychádzajúca zo štvrtej generácie Range Roveru L405.

Model pôvodne vychádzal z konceptu Land Roveru – Range Stormer, ktorý bol predstavený na medzinárodnom Severoamerickom autosalóne v roku 2004. Ten sa líšil najmä dvermi, ktoré sa otvárali vertikálne.

Štvrtá generácia – L405 (2012-2021)
-----------------------------------

*Range Rover L405* je v poradí štvrtá generácia modelovej rady Range Rover. Prvýkrát bola oficiálne predstavená v septembri 2012 na autosalóne v Paríži. Oproti predchodcovi – L322 si líši najmä novou celo-hliníkovou karosériou, ktorá je omnoho ľahšia než tá klasická, čo pomohlo k zníženiu hmotnosti o 420 kg oproti základnej dieselovej verzií predošlej generácie.

### Odpruženie a Terrain Response

Range Rover štvrtej generácie má elektronicky ovládaný systém vzduchového odpruženie, pomocou ktorého sa nastavuje svetlá výška, podľa toho či sa auto nachádza na ceste alebo v teréne. Svetlá výška sa mení o 50 mm. Okrem zmeny svetlej výšky môže vzduchové odpruženie meniť svoju tuhosť, čím sa zvyšuje jazdný komfort alebo naopak. Elektronika dokáže analyzovať stav tlmičov až 500-krát za sekundu, čo umožňuje plynulo nastavovať jednotlivé tlmiče a tým pomáha k vyváženej jazde aj napriek vysoko položenému ťažisku auta.

Aby Range Rover dokázal plniť aj okrem funkcie luxusného auta funkciu terénneho je vybavený druhou generáciou systému Land Rover Terrain Response. Systém sleduje geologické podmienky na ktorých sa auto aktuálne nachádza a podľa toho automaticky optimalizuje viacero prvkov vo vozidle, napríklad prevodovku, svetlú výšku alebo diferenciály aby bola zaistená čo najväčšia trakcia na danom povrchu. Vodič môže systém nastaviť na jeden zo siedmich typov povrchov – sneh, piesok, štrk, blato, tráva, kamene alebo môže nastaviť automatický režim, teda systém sám vyhodnotí na akom povrchu sa auto nachádza. Okrem toho systém Terrain Response zahŕňa aj asistent zjazdu z kopca, ktorý automaticky individuálne pribrzďuje kolesá a rozjazdu do kopca, ktorý zabraňuje posunu auta dozadu.

### Špecifikácia a parametre

|  |  |
| --- | --- |
| **Najazdový uhol vpredu** | 26 – 34,7° (závisí od nastavenia svetlej výšky) |
| **Najazdový uhol vzadu** | 24,6 – 29,6° (závisí od nastavenia svetlej výšky) |
| **Svetlá výška** | 220,5 mm – 295,5 mm |
| **Max. brodivosť vo vode** | do 900 mm |
| **Priemer otáčania** | 12,3 metra |
| **Objem batožinového priestoru** | 909 – 2 030 litrov (po sklopení zadných sedadiel) |
| **Objem palivovej nádrže** | 85 litrov |

### Motor a prevodovka

5-litrový motor V8 s kompresorom
Na výber sú tri rôzne motory, dva vznetové turbo dieselové (LR-TDV6 3.0L a SDV8 4.4L) a zážihový benzínový agregát preplňovaný dvojitým kompresorom s objemom 5 litrov. Ten disponuje výkonom 510 PS (375 kW; 503 hp) pri 6 000 ot./min. a krútiacim momentom 625 Nm pri 2 500 ot./min. (Pre americký trh je od roku 2013 dostupný aj benzínový motor V6 3.0L preplňovaný kompresorom s výkonom 345 koní.

Oba vznetové motory sú preplňované pomocou twin-turba s jedným menším turbodúchadlom pre nízke otáčky a druhým pre vyššie otáčky, aby sa minimalizovala tzv. "turbo diera". Zážihový motor V8 5.0 L disponuje plnením pomocou dvojitého kompresora od firmy Vortex – TVS (Twin Vortex Supercharger) rovnako ako menší V6 3.0 L pre Americký trh.

Štvrtá generácia Range Roveru sa dodáva len s 8-rýchlostnou jednospojkovou automatickou prevodovkou od firmy ZF Friedrichshafen s označením ZF 8HP.

| Model | Motor | Výkon | Točivý moment | 0 – 100 km/h | Max. rýchlosť | Komb. spotreba |
| --- | --- | --- | --- | --- | --- | --- |
| 5.0 L Kompresor | V8 5 000 cm3 | 510 PS (375 kW; 503 hp) | 625 Nm | 5.1 s | 249 km/h | 13.8 L/100 km |
| 3.0 L TDV6 | V6 2 993 cm3 | 260 PS (191 kW; 256 hp) | 600 Nm | 7.4 s | 209 km/h | 7.5 L/100 km |
| 4.4 L SDV8 | V8 4 367 cm3 | 344 PS (253 kW; 339 hp) | 700 Nm | 6.5 s | 217 km/h | 8.7 L/100 km |

### Range Rover Sport II (od 2013)

**Range Rover Sport II** je druhá generácia športovej verzie Range Roveru, vychádzajúca zo základného modelu Range Roveru L405. Auto bolo predstavené na autosalóne v New Yorku, 27. marca 2013 a sériová výroba začne na prelome roku 2013 a 2014. Druhá generácia Range Rover Sport nahradila starší model – Range Rover Sport, vychádzajúci z predošlej – tretej generácie Range Roveru. Táto športová verzia váži o 16 kg menej než základný model – 2 144 kg a je kratšia – 4 852 mm oproti pôvodným 4 999 mm. Auto navrhoval Gerry McGovern rovnako ako predošlú generáciu a koncept Range Stormer, z ktorého Range Rover Sport vychádza.

Na výber sú 3 agregáty, jeden vznetový (naftový) 3-litrový V6 a dva zážihové (benzínové). Naftová verzia má dva rôzne výkonové stupne, jeden klasický 260-koňový (191 kW) a "zosilnenú" verziu, ktorá ponúka 295 koní (217 kW). Benzínové motory zastupuje 5-litrový kompresorom preplňovaný vidlicový osemvalec s "klasickým" výkonom 510 koní (375 kW) a nový motor V6 3.0 L, taktiež preplňovaný kompresorom s výkonom 340 koní, ktorý je dostupný aj pri základnej verzií, ale len pre Americký a Britsky trh. Rovnako ako základný model, aj Sport využíva výlučne 8-stupňovú automatickú prevodovku – ZF 8HP.

Referencie
----------

1. ↑  . Dostupné online.
2. ↑  . Dostupné online.
3. ↑  . Dostupné online. Archivované 2013-07-08 z originálu.